TrygFonden vil gøre børn fortrolige med vand igen efter halvandet år med coronanedlukkede svømmehaller.

Nu står badesæsonen igen for døren, og børnene skal igen ud at lege i vandet, men flere kan have brug for at få genopfrisket deres færdigheder. Under coronanedlukningerne har mange børn holdt pause fra svømmeundervisningen og leg i svømmehallerne. Det vil TrygFondens Kystlivredning lave om på. Her til sommer har de søsat en række øvelser, der skal hjælpe børnene med igen at være mere trygge og sikre i vandet, når de på de mange kilometer kyststrækning i Danmark eller under varmere himmelstrøg sydpå igen skal ud og bade. - Sådan nogle øvelser her, man lærer at komme i vandet, man har det sjovt i vandet, så lærer man rigtig meget, det gør en kæmpe forskel, siger Lars Breum, der er kystlivredder for TrygFonden på Palmestrand i Frederikshavn. Leg og læring hænger sammen Øvelserne er alt fra skattejagt under vand for de ældste til at ligge på ryggen med hjælp og plaske med benene for de yngste. Øvelserne skal være en kompensation til den manglende svømmeundervisning i skolerne og svømmetræning i klubberne, som har været aflyst i lange perioder det sidste halvandet år. - Det er ekstra vigtigt, at de evner, man ellers ville have lært, kan man få på en anden måde, så alle er trygge og har det godt, siger Lars Breum. Leg og læring hænger sammen i øvelserne, som børnene kan lave både i svømmehallen og på strande rundt om i hele verden. Legen i vandet skal gøre børnene mere fortrolige med vandet, uden de opdager, at legen i virkeligheden er forklædt som træning. - Det er præcis sådan her, at børn lærer at svømme ude i svømmeklubberne med lege, øvelser og have det sjovt og plaske, så det gør en forskel, siger Lars Breum. Alle kan være med TrygFondens Kystlivredning har lavet video af alle øvelserne på deres hjemmeside. Kystlivredderne på de danske strande vil gerne være med til at lære børnene øvelserne, men tanken er, at forældre skal kunne lave øvelserne med deres børn og derfor er de tilgængelige for alle. Og man kan komme i gang allerede i en tidlig alder øvelserne er lavet, så de letteste kan laves allerede fra børnene er tre år gamle. - Det kræver ikke særlig meget at lære at svømme som barn. Hvis bare at børn har det sjovt med det de laver i vandet, så bliver de trygge, når man er tryg, er man kommet rigtig langt til at lære at svømme, siger Lars Breum. De nordjyske strande, hvor man kan møde kystlivredderne er i Blokhus, Løkken, Tornby, Palmestrand, Sønderstrand og Tversted.